Агенцијата за заштита на правото на слободен пристап до информациите од јавен карактер согласно член 109 став 9 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од Т.Ч. од Скопје, поднесена против Министерството за животна средина и просторно планирање, по предметот Барање за пристап до информации од јавен карактер, на 11.12.2024 година го донесе следното

**Р Е Ш Е Н И Е**

1.Жалбата изјавена од Т.Ч. од Скопје, поднесена против Министерството за животна средина и просторно планирање, заведена во Агенцијата под бр.08-328 на 28.11.2024 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**

**2.Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## Т.Ч. од Скопје, како што е наведено во Жалбата, на 07.11.2024 година преку електронска пошта поднела Барање за пристап до информации од јавен карактер до Министерството за животна средина и просторно планирање, со кое побарала по е – маил да и се достави електронски запис од следните информации:

“1. Предлог-буџет на МЖСПП за 2025 година доставен до министерството за финансии на одобрување, со детални ставки и објаснување на побарувањата со наведени проекти.

2. Одобрен буџет на МЖСП за 2025 година од министерството за финансии, со детални ставки и објаснување на побарувањата со наведени проекти.

3. До каде с стигнат процесот, во која фаза, за изградба на секоја од регионалните депонии поединечно, вклучително и за Дрисла?“

Постапувајќи по ова Барање, како што е наведено во Жалбата Имателот на информации на 28.11.10.2024 година до Барателот доставил табеларен документ од Буџетот на Министерството за животна средина и просторно планирање за 2025 година.

Незадоволен од добиениот одговор, Барателот на информации во законски предвидениот рок поднесе Жалба, заведена во архивата на Агенцијата под бр.08-328 на 28.11.2024 година. Во Жалбата е наведено: “ ...Во доставениот документ не се наведени деталните објаснувања на побарувањата со наведени проекти (во делот опис) и не е наведено кои проекти се предложени, а кои одобрени од страна на министерството за финансии, ако има таква дискрепанца ...“

Агенцијата со електронски допис бр.08-328 од 29.11.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган** поради следното:

Агенцијата, по разгледувањето на Жалбата и другите списи во врска со предметот, утврди дека Имателот на информации не постапил согласно одредбите од Законот за слободен пристап до информации од јавен карактер, поради следното:

Имателот на информации не ги испочитувал одредбите од Законот за слободен пристап до информации од јавен карактер, со тоа што не постапил согласно член 20 став 1 од Законот за слободен пристап до информации до јавен карактер кој гласи „Ако имателот на информации позитивно одговори на барањето или ако барањето делумно или целосно го одбие, за тоа ќе донесе **решение**“.

Во конкретниот случај, Имателот на информации наместо со решение, кое ги содржи сите елементи наведени во член 88 од Законот за општата управна постапка, на Барателот му доставил табеларен документ со кое не му одговорил во целост на поднесеното Барање на Барателот.

Агенцијата му укажува на Имателот на информации дека согласно член 3 став 1 алинеја 2 од Законот за слободен пристап до информации од јавен карактер, “информација од јавен карактер“ е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 1, 12, 13 и 22 од истиот Закон, Имателот е должен да ја информира јавноста со објавување на податоци од негова надлежност, годишен Буџет и завршна сметка, годишни финансиски планови по квартали и програми за реализација на буџетот и други информации кои произлегуваат од надлежноста и работата на имателот на информацијата.

Имателот на информации е должен одново да го разгледа Барањето на Барателот и да постапи согласно одредбите од Законот за слободен пристап до информации од јавен карактер и да му ги достави бараните информации, **на начин и во форма наведени во Барањето.**

Согласно погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**